OpenLLM-France/wikimedia huggingface dataset:
# Amun-her-khepeixef (fill de Ramsès II)

Amonherkhepsef (Amon és qui té la mà forta) fou príncep d'Egipte, fill més gran de Ramsès II i de la seva dona principal Nefertari.

## Vida

Va néixer abans que el seu pare fos rei i el seu nom abans de ser príncep era Amunherwenemef (Amon és qui té la mà destra).
Fou general en cap i és possible que participés en la batalla de Kadesh (havia de ser molt jove) i a les campanyes posteriors. Dos anys després de Kadesh, Ramsès II va tornar a Canaan amb un exèrcit dividit en dues parts: una dirigida suposadament per Amonherkhepsef, que va dominar les tribus shosu del Negev i la mar Morta i als edomites i es va dirigir a Moab; l'altra part, dirigida pel mateix faraó, va atacar Jerusalem i Jericó i després va entrar també a Moab i es va unir al fill i junts van marxar contra Heshbon i finalment van reconquerir Apa.

### Mort

Va morir abans que el seu pare entre els 40 i el 52 anys (probablement sobre els 45, l'any 25è del regnat patern) i probablement fou enterrat a la tomba del seu pare, KV5, a la Vall dels Reis. El successor com a hereu fou el seu germà Ramessu.
Entre els artefactes trobats a la tomba hi havia vasos canopis etiquetats amb el nom d'Amonherkhepsef i que contenien òrgans. També s'hi van trobar ossos de quatre homes, inclòs un crani amb una fractura profunda, que es creu que va ser fet per una maça.

## Títols

Entre els seus títols, el de portador del vano de la dreta del rei, hereu i príncep hereu, escrivà reial, generalíssim del rei, fill gran i fill del rei, primer fill del rei, comandant de les tropes del rei, confident eficaç i estimat del rei, cap dels secrets de la casa reial, senyor al càrrec de tota la terra, sem-sacerdot del bon deu, delegat i jutge de les dues terres, controlador de terres llunyanes (molts d'aquest títols resulten l'estela trobada a Qantir o Pi-Ramsès, al delta).
Els títols de confident eficaç i estimat del rei i de comandant de les tropes del rei només se sap que els va portar ell; els altres títols foren portats per altres fills.

## Testimonis

Apareix a escenes a Abu Simbel, al temple de Seti I a Abidos, al temple de Der, al de Luxor, al Ramesseum i a Wadi al-Sebua. A algunes escenes d'Abu Simbel i a Beit al-Wadi apareix en actes militars. A Karnak apareix portant presoners junt amb altres germans.

## Referències

* 1 2 3 Dodson i Hilton, 2004, p. 173.
* ↑ «Ramesses II» (en anglès). Universitat de San Luis. Arxivat de l'original el 2008-07-24. [Consulta: 10 maig 2023].
* ↑ «A pharaoh's firstborn son is resurrected» (en anglès). NBC, 01-12-2004. [Consulta: 10 maig 2023].
* ↑ Kitchen, 1983.

## Bibliografia

* Dodson, Aidan; Hilton, Dyan. The Complete Royal Families of Ancient Egypt (en anglès). Thames & Hudson, 2004. ISBN 0-500-05128-3.
* Kitchen, Kenneth A. Pharaoh Triumphant: The Life and Times of Ramesses II, King of Egypt (en anglès). Aris & Phillips, 1983. ISBN 978-0-85668-215-5.
# Gendarmeria

Gendarmeria és un nom genèric per designar una força de policia amb organització militar present a alguns països.

## Europa

* Àustria
* Bèlgica, erigida durant l'ocupació francesa el 1796. Es va desmilitaritzar el 1992 i passar del Ministeri de defensa al Ministeri d'interior. A la fi de 2000 va fusionar amb la policia civil en una reorganització major de tota la policia.
* Creta
* Espanya, Guàrdia Civil Espanyola
* França, Gendarmeria Nacional Francesa
* Països Baixos, Koninklijke Marechaussee
* Itàlia, Carabinieri Italians
* Portugal, Guàrdia Nacional Republicana portuguesa
* Romania
* Turquia, Jandarma

## Amèrica

* Argentina, Gendarmeria Nacional Argentina
* Brasil, Policia Militar
* Canadà, Policia Montada del Canadà
* Xile, Carrabiners de Xile

## Referències

* ↑ «Gendarmeria». Gran Enciclopèdia Catalana. Barcelona: Grup Enciclopèdia Catalana.
* ↑ Balcaen, Jocelyn; Dupuis, Benoît. Souvenirs d'un corps d'élite: la gendarmerie belge 1796-2000 (en francès). Tournai: La Renaissance du Livre, 2001. ISBN 978-2-8046-0589-6.
* ↑ Francesc, Guillén. «8.3 Un nou sistema bàsicament local: Bèlgica». A: Policia i seguretat. Barcelona: Servei de Publicacions de la Universitat Autònoma de Barcelona, 2012, p. 183 ss.. ISBN 978-84-490-2824-3.
# Bowen Island

Bowen Island és una illa i municipi al Districte Regional de Greater Vancouver a l'estat canadenc de Colúmbia Britànica.
Té una forma oval, amb aproximadament 6 km d'ample i 12 km de llarg, situada en la Sonda de Howe, a una distància de 6 km de terra ferma. Comunica amb la regió de Lower Mainland, mitjançant un servei de ferry, que parteix des de West Vancouver. Té una població de 2.957 habitants, segons el cens de 2001. L'illa és un centre de vacances en estiu. Té una superfície de 49,94 km².

## Referències

* ↑ Dunster, Kathy. «Bowen Island». A: Islands in the Salish Sea: A Community Atlas (en anglès). Victoria: TouchWood, 2005, p. 57-58. ISBN 9781894898324.
# Antonio Tabucchi

Antonio Tabucchi (Vecchiano, província de Pisa, 24 de setembre de 1943 - Lisboa, 25 de març del 2012) fou un escriptor italià, professor de llengua i literatura portugueses en la Universitat de Siena.
Visceralment enamorat de Portugal, era el millor coneixedor, crític i traductor italià de l'escriptor portuguès Fernando Pessoa. Tabucchi conegué l'obra de Pessoa en els anys seixanta, en La Sorbona, li fascinà de tal forma que al seu retorn a Itàlia acudeix a classes de portuguès per comprendre millor el poeta. Els seus llibres han estat traduïts en divuit països. Amb Maria José de Lancastre, la seva esposa, va traduir a l'italià moltes de les obres de Pessoa.
Va escriure, a més, un llibre d'assajos i una comèdia teatral sobre Pessoa. Va obtenir el premi francès "Médicis étranger" per la seva novel·la Notturno Indiano, i el premi Campiello per Afirma Pereira. Alguns dels seus llibres més coneguts són Notturno Indiano, Piccoli equivoci senza importanza, Un baule pieno di gente, Gli ultimi tre giorni di Fernando Pessoa, Afirma Pereira, La testa perduta di Damasceno Monteiro i Si sta facendo sempre più tardi. Diversos dels seus llibres han estat duts al cinema, entre els quals destaca Afirma Pereira, en què Marcello Mastroianni destaca en una de les seves últimes interpretacions, el 1995, només un any abans de la defunció del gran actor italià. El 2004 Tabucchi va rebre a Espanya el Premi de Periodisme Francisco Cerecedo.
Va morir el 2012 a Lisboa als 68 anys. Pòstumament, va publicar-se a Feltrinelli, Milà, la novel·la Per Isabel. Un mandala (2013), traduïda al català per Teresa Muñoz Lloret (Ed. 62, 2014) i al castellà per Carlos Gumpert (Anagrama, 2014).

## Bibliografia

* Piazza d'Italia - 1975
* Il Gioco del Rovescio - 1981
* Donna di Porto Pim e Altre Storie - 1983
* Notturno Indiano - 1984
* Piccoli Equivoci Senza Importanza - 1985
* Requiem: un'Allucinazione - 1992
* Afirma Pereira - 1994 (Premi Aristeion, 1997)
* La testa perduta di Damasceno Monteiro - 1997
* La gastrite di Platone - 1998
* Relato: Teatro
* Per Isabel. Un mandala - 2013

## Bibliografia publicada en català

* Nocturn a l'Índia
* El fil de l'horitzó - 1987
* Piazza d'Itàlia - 1998
* El cap perdut de Damasceno Monteiro - 2001
* Afirma Pereira - 2001
* Rèquiem. Una al·lucinació - 2001
* Es va fent més i més tard - 2002
* Dona de Porto Pim - 2003
* Tristano es mor - 2004
* Somnis de somnis. Els tres últims dies de Fernando Pessoa
* La gastritis de Plató
* Per a Isabel. Un mandala - 2014

## Premis i reconeixements

* Premi austríac de literatura europea
* 1987: Premi Médicis estranger per Notturno indiano.

## Referències

* ↑ «Antonio Tabucchi». web. Centre de Cultura Contemporània de Barcelona (CC-BY-SA via OTRS). [Consulta: 10 abril 2016].
* ↑ Mor a Lisboa l'escriptor italià Antonio Tabucchi als 68 anys
* ↑ Versió catalana: Nocturn a l'India. Alzira: Bromera,1992. Traducció de Joan Francesc Mira.
# Diamant zebrat australià

El diamant zebrat australià (Taeniopygia castanotis) és un ocell de la família dels estríldids (Estrildidae).

## Hàbitat i distribució

Viu a diversos hàbitats com ara herba, arbusts i boscos d'Austràlia, a excepció dels boscos del sud-oest, nord-est, est i sud-est.

## Referències

* ↑ «Diamant zebrat australià». Cercaterm. TERMCAT, Centre de Terminologia. Rev. 20/01/2022(català)
# Tricoplàcids

Els tricoplàcids (Trichoplacidae) són una família basal d'animals, l'única de l'embrancament dels placozous (Placozoa). Durant molt de temps fou un clade monotípic que només contenia l'espècie Trichoplax adhaerens, fins a les descripcions de Hoilungia hongkongensis i Polyplacotoma mediterranea (2019) i de.Cladtertia collaboinventa (2022).
Els organismes d'aquest grup tenen un diàmetre de l'ordre de mil·límetres. T. adhaerens, H. hongkongensis i totes les espècies identificades però encara no descrites són morfològicament indistingibles, però P. mediterranea té un aspecte completament diferent i una mida més de deu vegades superior.

## Referències

* ↑ Osigus et al., 2019, p. R148.

## Bibliografia

* Osigus, H. J.; Rolfes, S.; Herzog, R.; Kamm, K.; Schierwater, B. «Polyplacotoma mediterranea is a new ramified placozoan species» (en anglès). Current Biology, 29, 5, 2019, pàg. R148-R149. DOI: 10.1016/j.cub.2019.01.068.
# Erwin Mortier

Erwin Mortier (1965) és un escriptor belga que escriu en neerlandès.
Mortier va néixer a Nevele, el 28 de novembre del 1965 i créixer al poble veï de Hansbeke a la província de Flandes Oriental. Va estudiar història de l'art i assistència pisquiàtrica. Viu amb el realitzador de ràdio i televisió Lieven Vandenhaute. De 1991 a 1999 treballava com a assistent científic al Museu Dr. Guislain a Gant, un museu dedicat a la història de la psiquiatria. Mentrestant publicava en diverses revistes literàries neerlandesos. Des del 1999 va treure's com escriptor a temps complet. El 2005 va ser nomenat poeta de la ciutat (stadsdichter) de Gant per dos anys. Els poemes que escriví en aquest període van publicar-se com a Stadsgedichten (poemes de la ciutat) el 2007. La seva prosa es destaca pel desenvolupament ben estructurat de la línia del relat i pel seu ús estètic de la llengua. També publica assaigs i columnes al diari De Morgen.

## Obres

* Marcel (1999) (Premi Seghers, Premi Gouden Ezelsoor i Premi C.W. van der Hoogt)
* Mijn tweede huid (2000)
* Vergeten licht (2000)
* Sluitertijd (2002)
* Vergeten licht (2002) (Premi C. Buddingh', 2002)
* Alle dagen samen (2004)
* Sluitertijd (2004)
* Uit één vinger valt men niet (2005)
* Avonden op het landgoed (2007)
* Godenslaap (2008), premi AKO de la literatura neerlandesa l'any 2009, traduït en castellà Quando los dioses duermen
* Voor de stad en de wereld (2009)
* Afscheid van Congo (2010)
* Een ontsnappingskunstenaar (2010)

## Enllaços externs

* Fitxa biogràfica i bibliografia secundària a la Biblioteca digital de la literatura neerlandesa

## Referències

* 1 2 van Bork, G.J. «Mortier, Erwin» (php) (en neerlandès). Schrijvers en dichters (dbnl biografieënproject I). DBNL, 2010 [Consulta: 31 març 2014].
* 1 2 Dams, Tom; van Keymeuylen, Karel «Erwin Mortier wordt nieuwe stadsdichter» (en neerlandès). Het Laatste Nieuws, 14 gener 2002 (2002-01-14) [Consulta: 31 març 2014].
* ↑ EFE «Erwin Mortier reviu la història de l'últim segle de Bèlgica a través d'una dona». Ara (diari), 12 juny 2012 (2012-06-12) [Consulta: 31 març 2014].
* ↑ Mortier, Erwin; De Sterck, Goedele Maria Joanna; Traductora. Quando los dioses duermen (PDF) (en castellà). Barcelona: Acantilado, 2012. ISBN 978-84-15277-73-6 [Consulta: 31 març 2014]. Arxivat 2012-06-27 a Wayback Machine.
# Amfitrite

Amfitrite (grec antic: Ἀμφιτρίτη, 'el tercer que envolta [la mar]') és, en la mitologia grega, la deessa de les aigües tranquil·les. A la mitologia romana se sol identificar amb Salàcia.
Segons la Teogonia d'Hesíode, Amfitrite és una nereida, filla de Nereu i Doris; segons la Biblioteca d'Apol·lodor ho és d'Oceà i Tetis. Segons la seva filiació s'hauria identificat com una nereida o com una oceànide, respectivament.
S'explica que Posidó la va veure i la va raptar, quan ballava prop de l'illa de Naxos. Es diu també que Posidó l'estimava des de feia molt de temps, però que la jove l'havia rebutjat i s'havia amagat a les profunditats de l'oceà, més enllà de les columnes d'Hèracles. Uns dofins la van descobrir i en una solemne processó la van portar davant de Posidó. Amfitrite està molt lligada als mars i a les criatures que hi habiten. Com que el déu principal del mar és el seu marit Posidó, Amfitrite no rebia el culte del poble grec directament, sinó que les ofrenes, els rituals i les pregàries, estaven dedicades, en la major part de casos, a Posidó i, per tant, a la seva dona, com passava amb Hera al costat de Zeus o amb Persèfone al costat del déu dels morts.
Moltes vegades no es parla d'ella directament com un personatge, sinó que és utilitzada per a parlar del mar.

## Referències

* ↑ Biblioteca d'Apol·lodor, I 2.2.
* ↑ Grimal, Pierre. Diccionari de mitologia grega i romana. Barcelona: Edicions de 1984, 2008, p. 30. ISBN 9788496061972.
# Omar Khayyam (pel·lícula)

Omar Khayyam és una pel·lícula estatunidenca dirigida per William Dieterle, estrenada el 1957.

## Argument

Una producció que dona vida a la llegenda d'Omar Khayyam, el cèlebre geni matemàtic, astrònom i poeta persa del segle xi. Més conegut en l'actualitat com a autor del famós poema "El Rubaiyat" que parla de la naturalesa i l'ésser humà, els seus treballs en àlgebra, geometria, astronomia, metafísica i filosofia continuen tenint vigència. La seva vida és plena d'aventures. Va ser filmada a Samarcanda i Bujarà, a l'Uzbekistan. - Kamran és un nen de 12 anys en l'època actual que descobreix que és descendent directe d'Omar Khayyam, que la seva família ha conservat la seva història de generació en generació des de fa milers d'anys, i que ara serà la seva responsabilitat el conservar-la.

## Repartiment

* Cornel Wilde: Omar Khayyam
* Michael Rennie: Hasani Sabah
* Debra Paget: Sharain
* John Derek: Príncep Malik
* Raymond Massey: El Shah
* Yma Sumac: Karina
* Margaret Hayes: Reine Zarada
* Joan Taylor: Yaffa
* Sebastian Cabot: El Nizam
* Perry Lopez: Príncep Ahmud
* Morris Ankrum: Imam Nowaffak
* Abraham Sofaer: Tutush
* Edward Platt: Jayhan
* James Griffith: Buzorg
* Peter Adams: Mestre Herald
# Bowdon (Dakota del Nord)

Bowdon és una població dels Estats Units a l'estat de Dakota del Nord. Segons el cens del 2000 tenia 139 habitants.

## Demografia

Segons el cens del 2000, Bowdon tenia 139 habitants, 83 habitatges, i 43 famílies. La densitat de població era de 206,4 hab./km².
Dels 83 habitatges en un 4,8% hi vivien nens de menys de 18 anys, en un 44,6% hi vivien parelles casades, en un 6% dones solteres, i en un 47% no eren unitats familiars. En el 45,8% dels habitatges hi vivien persones soles el 33,7% de les quals corresponia a persones de 65 anys o més que vivien soles. El nombre mitjà de persones vivint en cada habitatge era d'1,67 i el nombre mitjà de persones que vivien en cada família era de 2,25.
Per edats la població es repartia de la següent manera: un 7,9% tenia menys de 18 anys, un 2,9% entre 18 i 24, un 16,5% entre 25 i 44, un 19,4% de 45 a 60 i un 53,2% 65 anys o més.
L'edat mediana era de 66 anys. Per cada 100 dones de 18 o més anys hi havia 88,2 homes.
La renda mediana per habitatge era de 22.375 $ i la renda mediana per família de 31.250 $. Els homes tenien una renda mediana de 30.250 $ mentre que les dones 21.250 $. La renda per capita de la població era de 24.843 $. Entorn del 6,5% de les famílies i el 17,2% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Bowdon». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 9 agost 2010].
* ↑ «Geographic Comparison Table- Bowdon». American Fact Finder. Oficina del Cens dels Estats Units, 12-01-2010. Arxivat de l'original el 2020-02-12. [Consulta: 9 agost 2010].
# Artur Dorsé

Artur Dorsé (Granollers, 20 de març de 1920 - 7 de maig de 2010) fou un ciclista català professional entre 1943 i 1949
Destaca del seu palmarès, una victòria d'etapa a la Volta a Catalunya del 1944 i un 3r lloc final al Trofeu Jaumendreu.
Després de retirar-se va obrir un taller de bicicletes a Granollers. La marxa ciclista internacional Ruta del Montseny va rebre el nom "Trofeu Artur Dorsé" en honor seu.

## Palmarès

* 1944
** Vencedor d'una etapa de la Volta a Catalunya
* 1945
** 1r al Campionat de Catalunya d'independents

## Referències

* 1 2 Ens deixa Artur Dorsé
* ↑ Història Club ciclista Granollers
* ↑ «Arturo Dorsé, de la UC Hospitalet, se proclamó campeón catalán» (en castellà). Mundo Deportivo, 01-10-1944. [Consulta: 29 març 2013].

## Enllaços externs

* Palmarès a sitiodeciclismo.net
* Palmarès a cyclebase.nl
# Districte de Pfäffikon

El Districte de Pfäffikon és un dels 11 districtes del cantó de Zúric (Suïssa). Té una població de 53387 (cens de 2007) i una superfície de 163.55 km². Està compost per 12 municipis i el cap del districte és Pfäffikon.

## Municipis

| Codi postal i Municipi | Habitants (Dez. 2007) | Superfície en km² | Número SFOS |
| 8494 Bauma | 4191 | 20.76 | 0171 |
| 8320 Fehraltorf | 5227 | 9.54 | 0172 |
| 8335 Hittnau | 3302 | 12.92 | 0173 |
| 8307 Illnau-Effretikon | 15265 | 25.28 | 0174 |
| 8314 Kyburg | 400 | 7.58 | 0175 |
| 8315 Lindau | 4785 | 11.96 | 0176 |
| 8330 Pfäffikon | 10109 | 19.54 | 0177 |
| 8332 Russikon | 3849 | 14.37 | 0178 |
| 8499 Sternenberg | 353 | 8.75 | 0179 |
| 8484 Weisslingen | 3105 | 12.81 | 0180 |
| 8492 Wila | 1903 | 9.21 | 0181 |
| 8489 Wildberg | 898 | 10.83 | 0182 |
| Total (12) | 53'387 | 163.55 | 0108 |

## Vegeu també

* Districtes del Cantó de Zuric
# Trinitat Rius i Torres

Salvador de la Trinitat Rius i Torres (Barcelona, 4 de desembre de 1868- 19 de gener de 1920) fou un empresari i polític català.
Fill de Jaume Rius i Lladó comerciant natural de Granollers i Dolors Torres i Planas natural de Barcelona. Es va casar amb Trinitat Fabra i Alcain. Havia estat comerciant navilier i diputat pel districte de Mataró a les eleccions generals espanyoles de 1899 amb el Partit Conservador, i a les eleccions generals espanyoles de 1903 i 1907 per la Lliga Regionalista, les darreres dins les llistes de la Solidaritat Catalana.
Amb altres empresaris barcelonins, el 3 de maig de 1907 va constituir la Mutua General de Seguros per tal de practicar el mutualisme no sols als obrers sinó també als empresaris. El 1912 va constituir la Compañía Española del Fomento de África per a establir dipòsits comercials al Protectorat Espanyol al Marroc.

## Referències

* ↑ «Naixements.1868.Llibre 4. Foli. 209. Registre núm.5635». Arxiu Municipal Contemporani de Barcelona, 04-12-1868. [Consulta: 19 abril 2020].
* ↑ «Esquela de Trinidad Rius y Torres». La Publicidad, 30-01-1920.

## Enllaços externs

* Fitxa del Congrés dels Diputats (castellà)
* Fundació de la Mútua Universal Arxivat 2016-03-03 a Wayback Machine.
# Andaraba

Andaraba (també Andarab) és un poblet del Turkmenistan, proper a Merv. És rellevant perquè el seljúcida Sandjar (sultà 1118-1153) hi va construir un castell o fortalesa. L'esmenta Vassil Vladímirovitx Bartold a la seva obra Istoriya orosheniya Turkestana, editada i publicada l'any 1914.

## Referències

* ↑ «Encyclopaedia Iranica» (en anglès). Encyclopaedia Iranica Foundation. [Consulta: 22 octubre 2023].
# Parell ordenat

Un parell ordenat és un conjunt de dos elements amb un ordre fixat. Se simbolitza mitjançant dos parèntesis, per tal de diferenciar-lo d'un conjunt qualsevol.
Al primer element d'un parell ordenat se l'anomena primera component. Al segon element se l'anomena segona component.
Als parells ordenats, l'ordre de les components és important. Així, mentre que el conjunt {a,b} és igual a {b,a}, el parell ordenat (a,b) no és igual al parell (b,a) si a ≠ b.

## Bibliografia

* Keith J. Devlin (1979). Fundamentals of Contemporary Set Theory. Springer-Verlag, p. 9-10. ISBN 0-387-90441-7.
* Paul Halmos (1960). Naive set theory. Van Nostrand Reinhold, p. 22-25.
* Ian Stewart, David Tall (1977). The Foundations of Mathematics. Oxford University Press, p. 62-65. ISBN 0-19-853165-6.

## Referències

* 1 2 «✅ Par Ordenado y sus propiedades» (en espanyol europeu), 15-06-2018. [Consulta: 17 gener 2022].
* ↑ «ordered pair | mathematics | Britannica» (en anglès). [Consulta: 27 gener 2022].
* ↑ Par ordenado Lifeder (castellà)
* ↑ «Ordered pairs». [Consulta: 17 gener 2022].

## Vegeu també

* n-pla
# Bàltia

Bàltia és un nom que Plini el Vell treu de Xenofont de Làmpsac, i explica que a tres dies de navegació des d'Escítia Hi havia una illa molt gran anomenada així. La zona sovint s'identifica amb les regions bàltiques situades a la mar Bàltica però que segurament eren a un altre lloc, ja que els pobles que vivien a l'actual regió bàltica eren germànics i deien que el seu territori era al Mar oriental.
A partir d'uns textos del matemàtic i explorador Píteas, es considera molt probable que Bàltia fos la regió anomenada avui dels Estrets de Belt (Gran Belt i Petit Belt) entre les illes daneses i Jutlàndia, o bé l'illa de Fyen.
Els gots van tenir dues línies dinàstiques: la dels Balts (o Baltungs) i la dels Amals (o Amalungs) i és possible que els noms derivessin d'un epònim i que d'aquest el país de Bàltia hagués pres el nom.

## Referències

* 1 2 Smith, William (ed.). «Baltia». Dictionary of Greek and Roman Geography (1854). [Consulta: 19 gener 2022].
* ↑ Jordanes. De origine actibusque Getarum, 551
# Dinastins

Els dinastins (Dynastinae) són una subfamília de coleòpters de la família dels escarabèids. Inclou algunes de les espècies més grosses i espectaculars d'escarabats, alguns d'ells dotats d'una o més banyes, especialment desenvolupades en els mascles, que usen per a lluites territorials i d'aparellament.
A Catalunya hi destaquen dues espècies, Oryctes nasicornis i Phyllognatus excavatus, totes dues de mida gran, de color marronós i èlitres llisos, la segona un xic més petita; s'alimenten de fusta podrida i detrits vegetals en descomposició.
* Oryctes nasicornis
* Phyllognathus excavatus
* Enema pan, un espectacular escarabat rinoceront tropical

## Referències

* ↑ Ramon Folch i Guillén (Direcció General). Història Natural dels Països Catalans vol. 10, Artròpodes (II). Enciclopèdia Catalana S.A., Barcelona 1987, ISBN 84-7739-000-2
# Tirà de Santa Marta

El tirà de Santa Marta (Myiotheretes pernix) és un ocell de la família dels tirànids (Tyrannidae).

## Hàbitat i distribució

Habita barrancs amb arbusts de la Sierra Nevada de Santa Marta, al nord-est de Colòmbia.

## Referències

* ↑ «Tirà de Santa Marta». Cercaterm. TERMCAT, Centre de Terminologia. Rev. 20/01/2023(català)